Politiet advarer mot rykteflom etter helikopterstyrten: – Vi er helt avhengig av tillit
Arbeidet med å få svar på hva som forårsaket helikopterstyrten, kan ta år. Nå frykter politiet at spekulasjonene etter ulykken løper løpsk.  Det har nå gått mer enn én uke siden den fatale helikopterulykken utenfor Sotra hvor Equinor-ansatt Reidun Hestetun (61) mistet livet. Fire av fem overlevende er avhørt og ingen har status som mistenkt eller  siktet i saken. Det gjentar politiadvokat Trygve Ritland i Vest politidistrikt overfor Aftenbladet torsdag. Fortsatt er det mange ubesvarte spørsmål, men noen ting vet vi: Ritland var også påtaleansvarlig i Turøy-ulykken, hvor 13 mennesker mistet livet i 2016. Den gang opplevde han at det i startfasen av etterforskningen oppsto en rykteflom rundt hva som kunne ha forårsaket ulykken. Det ser han også konturene av nå. Ut mot spekulasjoner – Det var mange spekulasjoner kort tid etter ulykken og stor interesse. En del av disse spekulasjonene var helt feilaktige, og kunne ha medført at feil bilde kunne ha festet seg, med de belastninger dette kunne ha medført for uskyldige, sier Ritland til Aftenbladet. Ifølge politiadvokaten er det flere ting som skiller dagens etterforskning fra etterforskningen etter Turøy-ulykken.  Denne gang har man et tilnærmet helt helikopter og flere vitner. I 2016 ble det tidlig klart at det var snakk om en teknisk svikt om bord. – Det gjorde at vår etterforskning blant annet handlet om å se på om helikopterselskapet hadde gjort grep som hadde påvirket vedlikeholdsarbeidet av helikoptrene, samt avhør av personer som hadde reist med helikopteret forut for ulykken. Han oppfordrer til varsomhet i møte med rykter. – Vi skjønner at det er mye følelser rundt en slik ulykke og vi er helt avhengig av tillit underveis i etterforskningen. Derfor er det veldig viktig å unngå spekulasjoner rundt hva som kan ha hendt, fram til en konklusjon og sikre svar foreligger.  Aftenbladet har tidligere skrevet at havariinspektør Gjermund Kjerkreit anslår at det kan ta opptil 2 år før en ferdig havarirapport er klar. Håper å kunne avhøre siste person innen kort tid Ritland forteller at politiet har som ambisjon å kunne avhøre den siste personen som fortsatt er innlagt på Haukeland universitetssjukehus så fort som mulig. – Har dere fått noen indikasjoner på når dere kan få snakke med vedkommende? – Ja, vi har en viss indikasjon, men det svinger litt fra dag til dag. Det blir opp til legen å gjøre den endelige vurderingen, men vi håper å få gjort det så raskt som mulig.  Ritland ønsker ikke å gå detaljert inn i hva som har kommet fram gjennom avhørene. – Det jeg kan si er at det gjennomgående har opplevdes å gå veldig fort og at det har vært en traumatisk opplevelse for de involverte.  – Ga tommel opp I kjølvannet av ulykken ble alle helikopterturer til og fra sokkelen stanset. De ansatte og deres tillitsvalgte var bekymret for sikkerheten og trengte svar. Blant dem var konserntillitsvalgt for Safe i Equinor, Bjørn Asle Teige. Torsdag i forrige uke sa han til Aftenbladet at det var helt riktig å stanse trafikken. – Det er klokt å vente når en ikke har flere svar, sa han da. Noen timer senere, fredag formiddag, ble imidlertid helikoptertrafikken gjenopptatt. Dette skjedde med de tillitsvalgtes velsignelse. Hva endret seg? – Luftfartstilsynet, som er godkjenningsmyndighet, ga tommel opp for å fortsette flygingene, i samråd med havarikommisjonen, politiet og Bristow, sier Teige til Aftenbladet denne uken. Fredag morgen hadde alle aktørene i bransjen et møte. På møtet var representanter fra Equinor, Offshore Norge, fagbevegelsen og helikopterselskapene. – Ble beroliget Deriblant Bjørn Asle Teige. – Der fikk vi informasjon om at helikoptrene var flygedyktige, basert på den samlede informasjonen politiet, havarikommisjonen, Luftfartstilsynet og Bristow hadde. Det ga grunnlag for å gjenoppta flygingene, sier han. – Vi må stole på at Luftfartstilsynet har gjort de nødvendige sjekkene før godkjenning, fastslår Teige. – Ble det sagt at det ikke var snakk om teknisk svikt? – De brukte ikke de ordene, men basert på informasjonen de hadde, så var det greit å fly igjen. Møtet ble blant annet ledet av Ørjan Kvelvane, som styrer dette arbeidet for Equinor, samt Equinors sjef for norsk sokkel, Kjetil Hove. – Den informasjonen jeg fikk fra det møtet gjorde at jeg ble beroliget. Når luftfartsmyndighetene godkjenner ting, så er det viktige faglige vurderinger som ligger bak. De hadde ikke våget å spekulere i at de var sikre, avslutter Teige. Har ikke snakket med Sikorsky Selv om politiet nå etterforsker saken, betyr ikke det at det foreligger noen mistanke om et straffbart forhold, påpeker Ritland og viser til straffeprosesslovens paragraf 224. – Kan politiet konkludere i saken før en endelig rapport fra havarikommisjonen foreligger? – Det har vært ulykker hvor politiet har avsluttet saken før den endelige rapporten foreligger. Men så finnes det også eksempler på at politiet har fortsatt etterforskning etter at havarikommisjonen har levert sin rapport, svarer han. Politiet har så langt ikke vært i kontakt med helikopter-produsenten Sikorsky i sin etterforskning. – I første omgang samhandler produsenten med havarikommisjonen, men vi vurderer fortløpende hvilket informasjonsbehov vi har og tar det derfra.  – Hva blir de videre etterforskningsskrittene? – Det er å få avhørt alle overlevende og ta en gjennomgang av den øvrige dokumentasjonen vi samler inn. Hva som skjer videre, er det fortløpende vurderinger rundt.
Det er gått over en uke siden helikopterstyrten ved Sotra der én Equinor-ansatt omkom. Fire av fem overlevende er avhørt, ingen er mistenkt eller siktet. Politiet advarer mot spekulasjoner rundt årsaken til ulykken. Helikoptertrafikken til og fra sokkelen ble gjenopptatt med tillitsvalgtes velsignelse etter at Luftfartstilsynet ga grønt lys.